**Tápiógyörgye Község Önkormányzat Képviselő-testületének**

**………………………számú rendelete**

**az állattartás helyi szabályairól**

Tápiógyörgye Község Önkormányzatának Képviselő-testülete *az országos településrendezési és építési követelményekről* szóló 253/1997. (XII.20.) sz. Korm. rendelet 36. § (5) bekezdésében kapott felhatalmazás alapján, Magyarország Alaptörvénye 32. cikk (2) bekezdésében meghatározott eredeti jogalkotói hatáskörében és a *Magyarország helyi önkormányzatairól* szóló 2011. évi CLXXXIX. törvény 13. § (1) bekezdésében meghatározott feladatkörében eljárva *az állatok védelméről és kíméletéről* szóló 1998. évi XXVIII. törvény 49. § (6) bekezdésében kapott felhatalmazás alapján, az állattartás helyi szabályairól az alábbi rendeletet alkotja:

**I. Fejezet**

**Általános rendelkezések**

**1. A rendelet célja és hatálya**

**1. §** (1) A rendelet célja, hogy elősegítse az állattartáshoz fűződő lakossági érdekek érvényesülését, s egyben biztosítsa, hogy az állatok tartása az emberek-, az állatok egészségét ne veszélyeztesse, a környezetet ne károsítsa.

(2) A rendelet Tápiógyörgye Község Önkormányzat közigazgatási területének belterületi és külterületi határvonalán belül kell alkalmazni.

(3) A rendelet személyi hatálya – a (4) bekezdésben meghatározottak kivételével – kiterjed minden olyan természetes személyre, jogi személyre és jogi személyiséggel nem rendelkező gazdasági társaságra, valamint szervezetre aki, illetőleg amely az állat tulajdonosa, továbbá, aki az állatot vagy az állatállományt gondozza, felügyeli, tartja (a továbbiakban: állattartó).

(4) A rendelet hatálya nem terjed ki az állategészségügyi intézmény, kísérleti és kutató intézet, cirkusz, állatkert (vadaspark), gyepmesteri telep, állatforgalmi és feldolgozó telep, vágóhíd, állatkereskedés, valamint fegyveres erők és rendészeti szervek állattartására és a nagy létszámú állattartó telepekre.

(5) Veszélyes állat tartásához külön jegyzői engedély szükséges. A veszélyes állatok jegyzékét *a veszélyes állatokról és tartásuk engedélyezésének részletes szabályairól* szóló 8/1999. (VIII. 13.) KöM-FVM-NKÖM-BM együttes rendelet tartalmazza.

(6) E rendelet alkalmazása során történt eljárásra a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) szabályai az irányadóak.

**2. Értelmező rendelkezések**

**2. §** E rendelet alkalmazásában:

*a) állat:* a mezőgazdasági haszonállatok tartásának állatvédelmi szabályairól szóló 32/1999. (III. 31.) FVM rendelet 2. § a) pontja szerinti állat,

*b) kedvtelésből tartott állat:*a kedvtelésből tartott állatok tartásáról és forgalmazásáról szóló 41/20110. (II.26.) Korm. rendelet 1. § (2) bekezdés a) pontja szerinti állat,

*c) állattartó*: az állat, a kedvtelésből tartott állat tulajdonosa, vagy aki az állatot, kedvtelésből tartott állatot vagy állatállományt tart, gondozza, felügyeli, aki az állattal, kedvtelésből tartott állattal rendelkezni jogosult,

*d) állattartás*: az állatok, kedvtelésből tartott állatok olyan feltételek közötti tartása, amelyben azok egészsége, illetve jó közérzete az ember figyelmétől, gondoskodásától függ, az a tevékenység, amely arra irányul, hogy biztosítsa az állat, a kedvtelésből tartott állat számára életkörülményeinek, fajtájának, korának, fizikai jellemzőinek megfelelő elhelyezését, táplálását, gondozását, nevelését és felügyeletét,

*e) kisállatok*: halak, kétéltűek, kistestű hüllők, valamint kistestű madarak és a kistestű emlősök, kivéve az eb,

*f) jelző eb:* olyan eb, amely szakvéleménnyel alátámasztott módon a halláskárosodásban szenvedő, hallássérült személy tájékozódását biztosítja,

*g) vakvezető eb*: olyan eb, amelyet erre a célra speciálisan kiképeztek, és amelyet a Vakok és Gyengén látók Országos Szövetségének erre jogosult szerve, szervezete ilyen igazolvánnyal látott el,

*h) mentő eb*: olyan eb, amelyet erre a célra speciálisan kiképeztek és a megfelelő vizsgával rendelkezik,

*i) rokkantsegítő eb:* olyan rokkant személy segítségnyújtására speciálisan kiképzett eb, amely rendelkezik a kiképző, illetve vizsgáztató szervezet igazolványával, valamint megkülönböztető jelzésével,

*j) terápiás eb:* a fogyatékkal élő emberek speciális terápiájában, rehabilitációjában, illetve más, rászoruló emberek szintén speciális oktatásában alkalomszerű jelleggel történő segítség nyújtására speciálisan kiképzett eb, amely rendelkezik a kiképző, illetve a vizsgáztató szervezet igazolványával, valamint megkülönböztető jelzésével,

*k) többlakásos lakóépület:* legalább két önálló lakással rendelkező lakóépület.

**II. Fejezet**

**Az állattartás szabályai**

**1. Az állat tartási helyére vonatkozó szabályok**

**3.§** (1) Az állattartás céljára szolgáló épület építési jogszabályokban foglaltak alapján létesíthető.

(2) Állat csak a közegészségügyi, állategészségügyi és állatvédelmi, valamint az építésügyi előírásoknak megfelelő körülmények között arra alkalmas épületben tartható.

(3) Az állattartás céljára szolgáló melléképületek, építmények előírt védőtávolságait a helyi építési szabályzat alapján kell megállapítani, ennek hiányában az alábbi előírások az irányadóak:

a) meglévő állattartó épületek, építmények esetén:

- saját lakóépülettől 5,0 méter,

- szomszédos lakóépülettől 5,0 méter,

- ásott és fúrt kúttól 10,0 méter,

b) újonnan létesített állattartó épületek, építmények esetén:

- saját lakóépülettől 5,0 méter,

- szomszédos lakóépülettől 10,0 méter,

c) trágyatároló (meglévő és új létesítésű egyaránt) esetén:

- saját lakóépülettől 10,0 méter,

- szomszédos lakóépülettől 20,0 méter,

- ásott és fúrt kúttól 20,0 méter.

**4.§** (1) Az állatok tartására szolgáló építmények (istálló, ól, ketrec, kifutó, stb.) és az ezekhez tartozó kiszolgáló létesítmények (takarmány – előkészítő, - tároló, trágya – és trágyalégyűjtő stb.) létesítése, kialakítása a mindenkori hatályos építésügyi jogszabályokban foglaltak – szükség szerint építési engedély -, alapján történhet a közegészségügyi, állategészségügyi és környezetvédelmi jogszabályok betartásával.

(2) Az állatok tartására szolgáló létesítményeknek, istállóknak, berendezéseknek és egyéb használati eszközöknek hatékonyan tisztíthatóknak és fertőtleníthetőknek kell lenniük. A keletkezett takarmánymaradékot, a kiszórt takarmányt a szükséges gyakorisággal, de legalább havonta el kell távolítani, hogy csökkenjen az erős szagok kialakulásának, valamint a legyek és rágcsálók vonzásának lehetősége.

(3) A haszonállatok tartásának minimális követelményeit a *mezőgazdasági haszonállatok tartásának állatvédelmi szabályairól* szóló 32/1999. (III. 31.) FVM rendelet mellékletei szabályozzák.

**5. §** (1) Ha a tilosban talált állat tulajdonosa ismert, az ingatlan tulajdonosa köteles őt az állat befogását követően annak elszállítására felszólítani, de mindaddig visszatarthatja az állatot, amíg az által okozott kárt az állat tulajdonosa meg nem téríti.

(2) Ha a tilosban talált állat tulajdonosa nem ismert, a Polgári Törvénykönyv találásra vonatkozó szabályait kell alkalmazni.

(3) Ha a kirepült méhrajt annak tulajdonosa két napon belül nem fogja be, azon birtokbavétellel bárki tulajdonjogot szerezhet.

**2. A trágyatárolásra és az elhullott állatokra vonatkozó szabályok**

**6.§** (1)Az állattartás során keletkező trágyát és trágyalevet csurgalékmentesen, körülárkolt, vagy földtöltéssel körbevett helyen kell tárolni, gyűjteni.

(2) A keletkezett trágya, trágyalé kezeléséről, ártalmatlanításáról és elszállításáról a környezet szennyezése nélkül rendszeresen, szükség szerint az állattartónak gondoskodnia kell.

(3) A tároló beteltével, de legalább évente kétszer – tavasszal és ősszel – a felgyülemlett trágyát, trágyalevet ki kell szállítani és a tárolót fertőtleníteni.

(4) A használatban álló trágyatárolóban és annak környezetében hetente el kell végezni a legyek és lárváik vegyszeres irtását. A rovarok irtását lakossági panaszt követő jegyzői felszólítás után dokumentálni kell, az irtáshoz használt vegyszer nevének és a permetezés napjának feltüntetésével, a vegyszer vásárlásáról szóló számla megőrzésével.

(5) A község belterületi részén tilos olyan tartástechnológiát alkalmazni, amely lehetővé teszi, hogy a trágya szilárd részéhez olyan mennyiségű víz keveredjen, amelyet az már nem tud megkötni (hígtrágyás tartástechnológia), és így folyékony halmazállapotú trágya keletkezik, ami már nem képes a természetes érési folyamaton keresztülmenni.

(6) A keletkező trágya csurgaléka zárt, fedett aknában engedhető.

**7.§** (1) Az állati hulladékot, az elhullott állat tetemét ártalmatlanná kell tenni.

(2) Az állati hulladék, az elhullott állat tetemének ártalmatlanná tételéről, elszállításáról annak tulajdonosa, vagy az állattartó, illetőleg, ha a tulajdonos ismeretlen az önkormányzat köteles gondoskodni.

(3) Az állati hulladék, az elhullott állat tetemének ártalmatlanná tételének költségét az állati hulladék, az elhullott állat tetemének tulajdonosa, vagy az állattartó illetve, ha a tulajdonos ismeretlen, az önkormányzat viseli. Ha a tulajdonos, állattartó ismertté válik, a költségeket köteles az önkormányzatnak megtéríteni.

(4) Minden állattartó köteles az állat fertőző betegségben vagy annak gyanújában történő elhullását a magán állatorvosnak vagy hatósági állatorvosnak haladéktalanul bejelenteni és annak ezzel kapcsolatos további utasításait betartani.

**3. Galambtarásra vonatkozó szabályok**

**8. §** (1) Galambot csak olyan körülmények között szabad tartani, ahol galambdúc vagy ketrec megfelelően elhelyezhető és a galambtartás a környezetében lakók nyugalmát és a környezet tisztaságát nem veszélyezteti.

(2) Társasház, lakótelepi tömblakás, többszintes lakóház padlásán, erkélyén galambot tartani tilos.

(3) A nem tartott, úgynevezett vadgalamb fészkelésének megakadályozása az ingatlan tulajdonosának (használójának) feladata.

(4) Galambot közterületen, ablakpárkányon, erkélyen etetni, itatni tilos.

**4. Kedvtelésből tartott állatok tartására vonatkozó rendelkezések**

**9.§** (1) Az ebeket az állattartók úgy kötelesek tartani – szükség esetén megkötve, zárt helyen -, hogy azok ne tudjanak elkóborolni, közterületekre felügyelet nélkül kijutni.

(2) Ha az eb közterületre jutását a telekhatároló kerítés nem képes megakadályozni, az ebet biztonságban kikötve, vagy zárt területen (kennelben) kell tartani.

(3) A telep, ház, lakás bejáratán a harapós kutyára utaló megfelelő figyelmeztető táblát kell szembetűnő, jól látható és észrevehető módon elhelyezni.

(4) Bekerítetlen ingatlanon ebet szabadon tartani tilos. Az állattartó köteles gondoskodni arról, hogy az eb a tartási helyét, illetve az ingatlan határait ne hagyhassa el.

**10. §** (1) Tilos

a) kistestű ebet 10 m2 –nél, közepes testű ebet 15 m2 –nél, nagytestű ebet 20 m2 –nél kisebb területen tartósan,

b) kistestű ebet 4 m-nél, közepes testű ebet 6 m-nél, nagytestű ebet 8 m-nél rövidebb eszközzel tartósan kikötve,

c) gerinces állatot kör alapú kalitkában vagy gömb alakú akváriumban,

d) gerinces állat kifejlett egyedét 30 liternél kisebb űrtartalmú térben tartani.

(2) Több lakásos lakóépületben lakásonként legfeljebb 1 eb és annak egyszeri szaporulata – azok 3 hónapos koráig – tartható.

(3) A többlakásos lakóépület közös használatára szolgáló helyiségeiben ebet, macskát tartani, etetni, szabadon engedni tilos.

(4) Többlakásos lakóépület közös udvarán ebet csak az összes tulajdonos, tulajdonostárs hozzájárulásával lehet tartani.

(5) A település belterületén lévő lakóingatlanokon, ingatlanokon kisállat kivételével tartott eb, macska, kedvtelésből tartott állat és annak egyszeri szaporulata – az adott fajra jellemző életkor eléréséig – tartható, ha az állattartó biztosítani tudja az állat, kedvtelésből tartott állat számára életkörülményeinek, fajtájának, korának, fizikai jellemzőinek megfelelő elhelyezését, táplálását, gondozását, nevelését és felügyeletét.

(6) Az (1)-(5) bekezdésben foglaltakban meghatározott állatszámtól többet tartani csak *a kedvtelésből tartott állatok tartásáról és forgalmazásáról* szóló 41/2010. (II.26.) Korm. rendeletben foglalt feltételek megléte esetén, külön jegyzői engedéllyel lehetséges.

(7) Az (1) – (6) bekezdésben foglalt korlátozások nem vonatkoznak

a) a jelző, vakvezető, terápiás, rokkantsegítő és a mentő ebekre,

b) a külterületi ingatlanokon tartott ebekre.

**11. §** (1) Tilos ebet beengedni, bevinni a jelző, vakvezető, terápiás, rokkantsegítő és mentő eb kivételével

a) a vendégforgalmat lebonyolító nyilvános helyiségbe,

b) oktatási, köznevelési, egészségügyi, szociális, kulturális, sportlétesítmény, intézmény területére és az intézmények, létesítmények épületébe, valamint kegyeleti helyre,

c) ügyfélforgalmat lebonyolító középületbe, közintézmény épületrészébe.

(2) Az (1) bekezdésben meghatározott intézményekbe, létesítményekbe, területekre őrző – védő eb bevihető, ha azt az ingatlan védelme, biztonsága szükségessé teszi.

(3) Élelmiszer szállítására szolgáló járművön ebet szállítani tilos.

(4) Ebharapás esetén az állattartó köteles az ebet hatósági állatorvoshoz, vagy az eb állategészségügyi felügyeletét ellátó magán állatorvoshoz vinni, megvizsgáltatni és az arról szóló igazolást a sérelmet szenvedett személynek, illetve képviselőjének átadni.

**III. Fejezet**

**Záró Rendelkezések**

**12. §** (1) Ez a rendelet a kihirdetést követő napon lép hatályba.

(2) E rendelet rendelkezéseit a hatályba lépést követően indult eljárások során kell alkalmazni.

(3) E rendelet hatályba lépésekor a rendeletben foglalt egyedszámra vonatkozó korlátozáson felül tartott állatok a természetes kihalásukig tarthatóak, de számuk nem növelhető.

Tápiógyörgye, 2015. ………………………

 Varró István Turóczi István Zoltánné

 polgármester jegyző